**FORSIDE**

**STU FREDERICIA**

Uddrag af STU loven

§ 1. Formålet med ungdomsuddannelsen er, at unge udviklingshæmmede og andre unge med særlige behov opnår personlige, sociale og faglige kompetencer til en så selvstændig og aktiv deltagelse i voksenlivet som muligt og eventuelt til videre uddannelse og beskæftigelse.

§ 2. Unge udviklingshæmmede og andre unge med særlige behov har et retskrav på en ungdomsuddannelse. Kommunalbestyrelsen skal tilbyde unge omfattet af 1. pkt., der er tilmeldt kommunens folkeregister, en 3-årig ungdomsuddannelse efter denne lov, jf. dog § 8, stk. 4.

§ 3 Stk. 2. Ungdommens Uddannelsesvejledning indstiller efter samråd med den unge og forældrene til kommunalbestyrelsen, om den unge kan optages på ungdomsuddannelsen.

I august 2007 trådte lov om Særlig Tilrettelagt Ungdomsuddannelse i kraft. Det betød, at alle unge med særlige behov, også fik mulighed for at få en ungdomsuddannelse. Denne lov har betydet, at alle unge i Danmark har lige mulighed for at få en ungdomsuddannelse og deltage i et ungdomsliv, i de udviklingsmæssige, vigtige år i livet. For disse unge betyder det særligt meget, da de ellers efter grundskolen, ikke havde mulighed for et samlet længerevarende undervisningsforløb.

I de forløbende år, har STU Fredericia haft 80 unge i forløb. Enkelte er sprunget fra, men langt de fleste er gået videre herfra styrket på selvbevidsthed, viden og med brugbare redskaber til at skabe et så selvstændigt liv som muligt. Nogle er endog kommet videre i fleksjob og uddannelse (se bilag), hvilket er en ekstra gevinst for den unge og samfundet.

STU Fredericia arbejder med alle typer af unge med særlige behov, dog undtaget de Multihandicappede, da de nuværende fysiske rammer ikke giver mulighed for dette.

STU Fredericia har gode resultater med at blande de unge med forskellige behov, der er dog også mulighed for, at de unge der har brug for et mere skærmet tilbud, kan få dette.

**Hvem går på STU**

|  |
| --- |
| * Unge med særlige behov * Unge der ikke kan gennemføre en ordinær ungdomsuddannelse * Unge der har gået på specialskoler * Unge der har droppet ud af forskellige forløb – så som; produktionsskoler, social- og sundhedsskolen. |

**Hvem arbejder på STU**

|  |
| --- |
| * Uddannede lærere og pædagoger * Personaler der prioriterer tværfaglige samarbejde, som indgår naturligt i det daglige arbejde * Personale der arbejder selvstændigt som team, og derved udnytter/bruger hinandens ressourcer * Personalets vigtigste arbejdsredskab er dem selv og deres faglighed, i et samspil med den enkelte unge * Personalet fungerer som vejleder for den enkelte unge, som skal finde sin plads i sit videre liv * Personalet er omstillingsparat, fleksibelt, kreativt, tænker nye/andre veje, i ressourcer |

**Før og efter STU**

|  |
| --- |
| * Hovedparten af de unge, der starter på STU kommer fra kommunens øvrige specialtilbud og/eller fra afbrudte forløb fra andre tilbud om ungdomsuddannelse som f.eks. Produktionsskolen. Et lille mindretal har gået uden beskæftigelse eller andre tilbud i en kortere eller længere periode. * De studerende på STU er ligeså forskellige som alle andre individer, men hvis man skal generalisere en smule, kan man sige, at deres tilværelse ved opstart på STU er præget af stor usikkerhed omkring fremtiden. Uanset om de bor hjemme hos deres forældre, i egen lejlighed, i ungdomsboliger eller på institution, har de meget svært ved at udtrykke ønsker og realistiske forventninger til deres fremtidige liv. Et foreløbigt liv i store træk baseret på skuffelser og nederlag giver dårlig grobund for visioner og optimisme. * Det er STU´s mål, at ingen studerende forlader STU uden en formuleret og bevidstgjort plan for fremtiden. En plan som langsomt er udarbejdet i nært samarbejde mellem personalet på STU, øvrige kommunale samarbejdspartnere, praktiksteder og den enkelte studerende. |

**Pædagogikken:**

|  |
| --- |
| * STU er Særlig Tilrettelagt Undervisning * Der er ALTID en individuel tilgang * Vi arbejder på en mobbefri skole – hvilket giver tryghed til at være, den man er. * Vi har elevsamtaler med den unge hver eller hver anden uge – her er den studerende selv med til at sætte sine mål ud fra egne mål og drømme i samarbejde med kontaktlærer eller kontaktpædagog. * Vi arbejder anerkendende, - tager udgangspunkt i ressourcer hos den unge. * Vi arbejder i øjenhøjde – vi møder den unge, hvor vedkommende er. * Vi arbejder med relationer – der opnås tillid/ansvarsforhold mellem den unge og den ansatte. * Vi kan ved at arbejde i ZNU (Zone for Nærmeste Udvikling) rykke den unge personligt, fagligt og socialt * Medborgerskab går som en rød tråd gennem hele STU-forløbet |

**Arbejde – Bo – Fritid**

|  |
| --- |
| * På STU arbejder vi med Arbejde - Bo – Fritid * Vi bruger hele byen som undervisnings- og praktiksted * De unge har mulighed for at afprøve flere praktikker * Vi arbejder i det daglige med: mødetid, aftaler, fremtoning mm * Vi ser på mulige bosteder/egen lejlighed (evt. med støtte) * Vi arbejder med brug af: Borger.dk, netbank, budgetlægning, hygiejne, vasketøj, køkken, rengøring * Vi arbejder med det sociale – i klasserummet, i fællesrummet og i hverdagslivet * Vi arbejder specifikt og målrettet med den unges fritidsinteresser * Vi følger med de unge til fritidsinteresser, som kan bære efter endt STU * Vi arbejder almendannede, rettet mod den unges personlige og sociale udvikling * Vi arbejder værdiskabende og holistisk med den enkelte unge * Vi arbejder med følelser, seksualitet og ungdomsliv |

**Faglig diversitet**

|  |
| --- |
| * På STU Fredericia udbyder vi mange fag. Fælles for dem alle er, at de har rod i mindst et af vores kerneområder: bo, arbejde og fritid. * Vi sørger for at tilbyde en bred vifte af fag, der tilgodeser de studerendes behov og interesser. * De studerende har et grundskema, som kan indeholde dansk, matematik, madlavning, idræt, svømning, engelsk, temaundervisning og meget mere. * Derudover er der tre gange ugentlig valgfag på tværs af de teams, der er på STU. Her har de studerende mulighed for at vælge indenfor deres interessefelt eller indenfor et område, de har brug for mere kendskab indenfor. * På valgfagene lærer de studerende de unge og ansatte fra de andre teams at kende og opbygger nye relationer. Dette skaber en fællesfølelse, og en mindre opdelt STU, da klassebarriererne ikke er gennemgående. * De studerende har mulighed for at vælge indenfor faglige, kreative, bo-orienterede, praktiske, musiske og fysiske valgfag. |

**Praktik**

|  |
| --- |
| * Praktik er en vigtig og gennemgående bestanddel på alle STU's 3 årgange. I forlængelse af vores overordnede princip om at se muligheder frem for begrænsninger, at se potentialer og udviklingsmuligheder frem for handikap, er ingen studerende på forhånd udelukket fra at blive afprøvet i praktik.   Som alt andet på STU planlægges praktikforløb i samarbejde med den enkelte studerende efter deres ønsker og muligheder.  Praktikkerne varierer i såvel indhold, længde og mængde fra studerende til studerende. Så længe det giver mening for praktiksted og især den studerende.  Vi har på STU ingen "faste" praktiksteder, men opsøger - og finder - hele tiden nye praktiksteder ud fra den enkelte studerendes behov.   * Nogle studerende finder i første forsøg deres "rette hylde" og andre benytter flere muligheder for at finde den vej fremtiden skal pege mod.   Ens for alle er dog, at praktikforløbene giver såvel personalet på STU og endnu vigtigere den enkelte studerende nogle væsentlige pejlemærker for fremtiden som fælles mål, og delmål kan opsættes efter.   * Ved 3.årgangssamtalen er arbejdsmarkedskonsulenten netop med, for at give sikkerhed for, at den unge følges efter endt STU   Dette giver tryghed for den unge og pårørende. |

**Kontaktperson**

|  |
| --- |
| * De studerende på STU har en eller to faste kontaktpersoner på STU. * Kontaktpersonerne kan stå for kontakt mellem hjem, bosted, skole og andre relevante steder/personer. * Kontaktpersonen sørger for årgangspapirer og kompetencebevis. * Det er ofte kontaktpersonen, de studerende sygemelder sig til. * Det er I vid udstrækning også kontaktpersonen, der har elevsamtaler med den studerende. * Dette betyder ikke, at den studerende ikke kan have kontakt med andre lærere eller pædagoger, men vi har erfaret, at det er en god ide, at den studerende har en fast tovholder på tingene. * Kontaktpersonen sørger for praktikplads til den studerende. |

**Elevsamtaler**

|  |
| --- |
| * På STU har kontaktpersonen elevsamtaler med den studerende hver- eller hver anden uge. * Disse samtaler er meget gavnlige, da de er med til, at den studerende får sat tingene i perspektiv på aftaler og mål, der kan holdes op på samtaler. * Elevsamtalerne tilpasses den studerendes behov. * Elevsamtalerne er en god måde at guide den studerende, og den studerende får mulighed for at give udtryk for, hvordan det går, ønsker for fremtid mm. |

**Årgangssamtaler**

|  |
| --- |
| * En gang om året indkaldes den studerende til årgangssamtale. * Hertil er der ud over den studerende, dennes kontaktperson fra STU, STU-leder, UU, sagsbehandler fra jobcenter, jobkonsulenter, forældre og/eller ansat fra bosted m.fl. * På årgangssamtalerne evalueres der på målene fra det foregående år. * De nye mål gennemgås. * Der udarbejdes til hvert årgangsmøde et skriftligt produkt, der er udarbejdet efter et fastlagt skema af STU. * Skemaet afleveres til UU, sagsbehandlere, den unge selv og evt. forældre eller bosteder, hvis den studerende ønsker det. * Den studerende er selv med til årgangsmøderne. |

**Tilbud, der rækker ud over skoletiden**

|  |
| --- |
| * En typisk problemstilling for mange studerende på STU, er ensomhed og social isolation. En problemstilling, der arbejdes målrettet og dagligt med på STU ved blandt andet netop IKKE, at inddele de studerende efter funktionsniveau eller diagnoser. For også ved at opleve mangfoldigheden hjælpes den enkelte til at nedbryde de invaliderende sociale barrierer. Men da STU kun er en del af de unges hverdag i en kort periode af deres liv, er det vigtigt for os at gøre den enkelte studerende uafhængig af STU og forberede ham/hende til et langt liv efter uddannelsen. * Vi bistår derfor efter behov den enkelte unge med forskellige sociale tiltag i deres fritid. * Vi tilbyder eftermiddags- og aftenarrangementer på skolen i form af gamernight, pigeaften, kampsport, filmaften/nat og meget mere. * Derudover tilbyder vi eftermiddags- og aftenarrangementer uden for skolen, så de studerende kan opleve disse med støtte, og kan lære at benytte sig af disse tilbud på sigt. Det kan være arrangementer af meget forskellig karakter, og altid med de studerendes interesse som grundlag. Eksempler på disse arrangementer er fodbold, fodboldkampe, restaurantbesøg, tur i sommerland, biografture, tøj indkøb, tur i svømmehal og meget andet. * Erfaringen viser os, at disse tiltag er med til, at de unge selv i højere grad bliver i stand til at tage selvstændige sociale initiativer også efter skoletid og efter de har forladt STU, samt at de benytter sig af flere tilbud i nærområdet. |

**Samarbejdspartnere**

|  |
| --- |
| * *UU-Lillebælt*   Det er uddannelsesvejledere der indstiller de unge STU  Der er UU-vejleder med til 1 -.2. og 3.årgansmøderne   * *Jobcentere*t   Der er sagsbehandler med til 1.- 2. og 3. årgangsmøderne  Sagsbehandlerne kommer desuden på STU og har opfølgningsmøder.  STU og jobcenteret har en aftalt arbejdsgang vedr. de studerende på STU samt udviklingsforløb   * *Arbejdsmarkedskonsulenterne*   En arbejdsmarkedskonsulent er med til samtlige 2. årgangssamtaler  Den specifikke konsulent er med til 3. årgangssamtalen   * *Voksenservice*   Der er sagsbehandlere med til 3. årgangsmøderne   * Vi samarbejder ad hoc med misbrugscenteret, talepædagoger, ungdomspsykiatrisk Kolding, lokalpsykiatrien, Psyk info, VUC, AMU, bostederne, forældre og Børn - unge afdelingen, EGU og KUU * Det er muligt, at tage den faglige del af EGU på STU samtidig med, at den unge fastholdes på EGU * Lokale arbejdspladser, mange er de samme, da flere af arbejdspladserne er interesserede i modtage nye studerende. Vi opsøger også nye arbejdspladser, såfremt den unge har et ønske om en nyt arbejdsområde. |

**Gode historier**

|  |
| --- |
| R - havde meget dårligt fremmøde på tidligere uddannelsessted, var blevet mobbet meget. Han hang sig i sin diagnose, og hvad han ikke kunne og var ikke særlig motiveret for noget.  Han har nu en rigtig god mødediciplin, er glad, tager udfordringer med krum hals, lytter, har fået praktikplads to gange i ugen, som han får stor ros for. Planen for ham fremadrettet er et flexjob. |

|  |
| --- |
| B - Var meget usikker, og kunne nærmest ikke sige noget. Havde ikke rigtig nogen, hun så efter skole. Var fagligt meget usikker. Hun har nu fået større selvværd, har fået hjælpemidler til oplæsning, der gør hverdagen lettere for hende.  Hun er startet i praktik, hvilken hun er meget glad for. Hun har fået en større social kontaktflade, og ses nu med venner og veninder I fritiden. |

|  |
| --- |
| C - ville ingenting og sad ofte stille og gemte sig lidt. Han har fået en stor vennekreds, som han ses med efter skole. Han tør at prøve nye ting nu, og han deltager aktivt i timerne. Det allervigtigste er, at han er ved at få forståelse for, at når STU stopper, så er der mange ting, han skal selv. Så han er begyndt at tage ansvar og forstå, at tingene er vigtige at lære. Derudover har han åbnet sig op, og kan nu fortælle om, hvordan han har det. Han skal snart i gang med sin anden praktik, hvilket før var meget grænseoverskridende for ham. |

|  |
| --- |
| J - har fået tre dages ugentlig praktik, som han passer til punkt og prikke. Han er i godt humør, hjælper de andre unge. Han har fået styr på sin hverdag, sin økonomi mm. |

|  |
| --- |
| J - har nærmest ikke mødt op på tidligere skoler pga. angst, men kommer nu glad i skole. Og han er nu på vej til at flytte i egen lejlighed.  Han er begyndt at tale med nogle af klassekammeraterne, og har også deltaget i forskellige aftenarrangementer. |

***BAGSIDE***